**Zápisnica zo zasadnutia Obecného zastupiteľstva vo Veselom**

**zo dňa 4. 8. 2021**

**Prítomní: podľa prezenčnej listiny**

Program:

1. Otvorenie zasadnutia Obecného zastupiteľstva
2. Schválenie programu zasadnutia
3. Určenie overovateľov zápisnice a zapisovateľa

4. Kontrola uznesení

5. Prejednanie upozornenia prokurátora o určení času predaja

6. Územný plán obce Veselé

7. Príprava zámerov obce

8. Rôzne

9. Diskusia

10. Záver

1. Zasadnutie OZ otvorila V. Šipková, starostka obce. Na zasadnutí boli prítomní 6 poslanci, za neprítomnosť sa ospravedlnil poslanec Branislav Kukuč, za oneskorený príchod poslankyňa Ing. Monika Komárková. Zastupiteľstvo bolo uznášaniaschopné.
2. V. Šipková, starostka obce, predložila návrh programu zasadnutia a predložila návrh na určenie overovateľov zápisnice poslancov Svetozára Benedikoviča a Luciu Strečanskú, zapisovateľku zápisnice Bc. Máriu Krátkú.

Privítala na zasadnutí JUDr. Richarda Singera, prokurátora Okresnej prokuratúry Piešťany. Zároveň navrhla program zasadnutia obecného zastupiteľstva upraviť a na zasadnutí prejednať prednostne bod programu č. 5 – upozornenie prokurátora a schválenie záväzného nariadenia obce Veselé.

Proti zmene poradia bodov programu nemali poslanci OZ žiadne námietky.

3. Starostka obce znovu stručne oboznámila poslancov s návrhom všeobecne záväzného nariadenia obce Veselé č. 1/2021 o určení pravidiel času predaja v obchode a času prevádzky služieb na území obce Veselé. JUDr. Richard Singer upozornil starostku obce na administratívnu chybu, ktorú je potrebné v listine opraviť. Starostka obce predložila návrh VZN na schválenie. Záväzné nariadenie obce Veselé č. 1/2021 bolo schválené.

1. Územný plán obce Veselé. Starostka obce podala za obec Veselé na Okresný úrad Trnava, odbor výstavby a bytovej politiky, oddelenie územného plánovania žiadosť o preskúmanie návrhu územnoplánovacej dokumentácie „Územný plán obce Veselé“. Na zasadnutí starostka obce prečítala prítomným vyjadrenie Okresného úradu k tejto žiadosti. Okresný úrad odporúča obecnému zastupiteľstvu obce Veselé schváliť predložený návrh riešenia ÚPD obce Veselé a zároveň pripomína obstarávateľovi jeho povinnosť zabezpečiť uloženie ÚPD na Okresný úrad Trnava, Odbor výstavby a bytovej politiky, na Obecnom úrade vo Veselom a na príslušnom stavebnom úrade. Zároveň prečítala znenie všeobecne záväzného nariadenia obce Veselé č. 2/2021, ktorým sa vyhlasuje záväzná časť územného plánu obce Veselé.

Diskusia k územnému plánu

Na zasadnutí OZ sa zúčastnili občania, vlastníci pozemkov, ktoré buď bezprostredne susedia s pozemkami, na ktorých je vybudovaná čistička odpadových vôd alebo ich pozemky sú v ochrannom pásme. Nikto z prítomných sa pred zasadnutím OZ nehlásil do diskusie písomne a nepodával žiadne návrhy do diskusie. Diskusia prebiehala spontánne, išlo viac-menej o emotívne vyjadrenie názorov na rozšírenie kapacity ČOV a tým aj rozšírenie ochranného pásma, ktoré má byť schválené v územnom pláne obce. Starostka obce v priebehu diskusie odpovedala na pripomienky prítomných. Prítomná pani Ing. Spišáková Helena sa pýtala, či bude vyhodnotenie stanovísk a pripomienok dotknutých subjektov fyzických a právnických osôb z prerokovania návrhu územného plánu obce Veselé v textovej časti územného plánu. Starostka obce jej kladne odpovedala. Ing. Peter Urbanovský poukázal na znehodnotenie pozemkov vybudovaním ČOV, pozemky už nikto nekúpi za cenu stavebných pozemkov, trvá na finančnej kompenzácii za pozemky. Poslankyňa A. Duračková sa ho pýtala, či predával časti svojich pozemkov pod ČOV dobrovoľne. Odpovedal, že v skutočnosti bol prinútený, lebo mu bolo povedané, že keď ich nepredá, budú vyvlastnené. Poslanec M. Adamec sa pýtal, či mu ide o to, aby nebol schválený územný plán obce, alebo aby nebolo ochranné pásmo čističky. Ide mu o to, aby bol zachovaný menší okruh pásma, 80 m. Prítomný Ing. J. Lukáč uviedol, že tým prišiel o 2 stavebné pozemky a možnosť vybudovania rodinných domov pre deti. Nechcú, aby sa kapacita ČOV rozširovala, žiadajú, aby obce Dubovany, Rakovice, Borovce boli od čističky odpojené a riešili si čistenie odpadových vôd na svojom území. Ing. J. Lukáč žiada tiež finančné kompenzácie za znehodnotenie pozemkov občanov a to aj od menovaných obcí, ktorým čistička slúži. Žiadajú prizvať starostov týchto obcí na najbližšie zasadnutie obecného zastupiteľstva.

Starostka obce v priebehu diskusie uviedla, že časti pozemkov, ktoré boli pred výstavbou ČOV od rodiny Urbanovských a ďalších rodín odkúpené, boli riadne odkúpené a zamenené. V tom čase, keď sa realizovala výstavba čističky, sa nepredpokladalo rozšírenie zástavby rodinných domov v tejto časti obce a momentálne ani v územnom pláne obce nie sú tieto pozemky stavebné, je to orná pôda. Na námietky, prečo nie je čistička vybudovaná v Dubovanoch, jej bolo známe, že v tom čase nebol v Dubovanoch pozemok vhodný na výstavbu ČOV vo vlastníctve obce Dubovany a ani po technickej stránke nebola okrajová obec vhodná. Čistička odpadových vôd vo Veselom nie je majetkom iba obce Veselé, je majetkom obcí Veselé, Dubovany, Rakovice, Borovce, iba pozemky sú vo vlastníctve obce Veselé.

5.Starostka obce informovala prítomných o pripravovaných zámeroch obce Veselé. Konštatovala, že obec Veselé návrhy nebude realizovať nepremyslene a unáhlene. V súčasnosti sú rozpracované zámery obce o odpredaj časti pozemkov žiadateľke Dagmar Hrončekovej, Veselé 56. Zámer obce bude dopracovaný po predložení geometrického plánu žiadateľkou. Ďalej je rozpracovaný zámer obce Veselé o odpredaj časti parcele žiadateľke Márii Bučkovej, bytom Veselé 77 a to o odpredaj časti parcele 1781. Zámer bude dopracovaný po predložení geometrického plánu žiadateľkou. Je potrebné, aby v geometrickom pláne bola zameraná spojovacia cesta medzi miestnou komunikáciou p. č. 1779 a Holeškou, p. č. 1771/2. Prítomní poslanci konštatovali, že pôjdu na obhliadku nehnuteľnosti osobne. Prítomný Ing. Jaroslav Lukáč sa tiež zaujímal o tento zámer, pretože je vlastníkom susednej nehnuteľnosti a poukázal na nutnosť výrubu prerastených stromov na parcele. Starostka obce skonštatovala, že výrub stromov nie je možný, pretože koreňový systém stromov spevňuje breh. Z tohto dôvodu môže byť len upravená výška stromov a ich koruny.

Starostka obce, v súvislosti s možnou výstavbou v  časti obce medzi pozemkom pri kostole a domom s. č. 359, poukázala na vhodnosť zamerania pozemku, p. č. 1784/1 vo vlastníctve obce Veselé, ktorá by mohla byť využitá ako prístupová komunikácia. Ide o zámenu časti pozemku s časťou pozemku pred domom s. č. 359, vyrovnanie hraníc pozemkov.

6.Rôzne

Starostka obce informovala prítomných o výsledku kontroly Okresného úradu Trnava, odboru výstavby a bytovej politiky zameranú na interný akt riadenia týkajúci sa prenájmu bytov postavených s podporou ŠFRB.

Predmetom kontroly boli vybrané podmienky dohodnuté v zmluve o dotácii a vybrané ustanovenia podľa zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov. Kontrolované boli Ustanovenia všeobecne záväzného nariadenia, zachovanie nájomného charakteru nájomných bytov, zriadenie záložného práva a správa nájomných bytov, náležitosti nájomnej zmluvy, či byty spĺňajú podmienky ustanovené osobitným predpisom – bezbariérový byt, doba nájmu dohodnutá v nájomnej zmluve, podmienky opakovaného uzavretia nájomnej zmluvy, finančná zábezpeka, fond prevádzky, údržby a opráv, plnenie podmienky prenájmu bytu oprávnenej osobe, fyzická obhliadka bytov.

Starostka obce oboznámila prítomných s dohodou o ukončení zmluvy o dodaní tovarov - na dodanie bezdrôtových prístupových na verejných priestranstvách v rámci obce Veselé so zhotoviteľom fi. Nitranet, s. r. o., Hornočermánska 55, Nitra. Predmetom zmluvy uzatvorenej dňa 20. 2. 2020 sa zhotoviteľ zaväzuje vykonať Wifi systém obce v rámci projektu „Dodanie bezdrôtových prístupových bodov na verejných priestranstvách v rámci obce Veselé. Súčasťou dodania tovaru bolo aj dodanie materiálu na jeho vykonanie ako aj vykonanie skúšok jeho funkčnosti a spísanie protokolu o skúškach. Dohodnutá cena 15000,00 €. Zahájenie prác malo byť v marci 2020, ukončenie prác február 2021. Ide o zrušenie pôvodného verejného obstarávania a zapojenie do nového opakovaného verejného obstarávania.

Starostka obce upozornila na potrebu rekonštrukcie autobusových čakární. Objednala vyhotovenie vizualizácie autobusovej čakárne.

Starostka obce oboznámila prítomných s možnosťou čerpania finančných prostriedkov na projekty, ktoré spájajú obce mikroregiónu. Poslanci navrhli možnosť čerpania finančných prostriedkov na prepojenie – chodník medzi obcou Veselé, časť Ťapkové a Dubovany. Starostka obce bude konzultovať túto možnosť so starostom obce Dubovany.

Uznesenia zo zasadnutia obecného zastupiteľstva zo dňa 30. 6. 2021 predložila hlavná kontrolórka obce Mária Horinová.

**Uznesenia Obecného zastupiteľstva vo Veselom zo dňa 4. 8. 2021**

**Uznesenie Obecného zastupiteľstva vo Veselom č. 18/2021**

Obecné zastupiteľstvo vo Veselom

1. Schvaľuje

program zasadnutia obecného zastupiteľstva vo Veselom na deň 4. 8. 2021

1. Určuje

overovateľov zápisnice poslancov Svetozára Benedikoviča a Luciu Strečanskú, zapisovateľku zápisnice Bc. Máriu Krátkú.

Prítomní 5 poslanci

Schválili 5 poslanci

**Uznesenie Obecného zastupiteľstva vo Veselom č. 19/2021**

Obecné zastupiteľstvo vo Veselom

Schvaľuje

Všeobecne záväzné nariadenie obce Veselé č. 1/2021 o určení pravidiel času predaja v obchode a času prevádzky služieb na území obce Veselé.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 20/2021**

Obecné zastupiteľstvo vo Veselom

Doporučuje

Starostke obce Veselé Viere Šipkovej pozvať na najbližšie zasadnutie obecného zastupiteľstva vo Veselom starostov obcí Dubovany, Rakovice, Borovce.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 21/2021**

Obecné zastupiteľstvo vo Veselom

Doporučuje

Starostke obce Veselé Viere Šipkovej osloviť starostu obce Dubovany so žiadosťou o spoluprácu pri budovaní spojovacieho chodníka medzi obcou Veselé a Dubovany.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 22/2021**

Obecné zastupiteľstvo vo Veselom

berie na vedomie

predložené uznesenia Obecného zastupiteľstva zo dňa 30. 6. 2021

Prítomní 6 poslanci

Schválili 6 poslanci

Vo Veselom 4. 8. 2021

Viera Šipková

Starostka obce

Zápisnicu napísala: Bc. Mária Krátká

Overovatelia zápisnice:

Svetozár Benedikovič ....................................................

Lucia Strečanská .....................................................